b"\n_START_ARTICLE_\nMarkgrafas\n_START_SECTION_\nPavadinimai\n_START_PARAGRAPH_\nVoki\xc5\xa1kas titulas Markgraf kil\xc4\x99s i\xc5\xa1 Mark 'marka' + Graf 'grafas'. \xc4\x8cia marka vadinama pasienio sritis._NEWLINE_Markgrafo \xc5\xbemona (markgrafien\xc4\x97) vadinama vok. Markgr\xc3\xa4fin, o angl. margravine._NEWLINE_Markgrafo valdoma teritorija vadinama marka (vok. mark, angl. march) ar markgrafija, o markgrafo pareigos, buvimas markgrafu\xc2\xa0\xe2\x80\x93 markgrafyste (angl. margraviate, margravate).\n_START_SECTION_\nIstorija\n_START_PARAGRAPH_\nMarkgrafai atsirado kaip Karoling\xc5\xb3 valstybi\xc5\xb3 pasienio provincij\xc5\xb3 mark\xc5\xb3 kariniai valdytojai. Pasienio provincijos buvo labai svarbios kariniu po\xc5\xbei\xc5\xabriu, kadangi jos atremdavo prie\xc5\xa1\xc5\xb3 sm\xc5\xabgius, jose b\xc5\xabdavo daug \xc4\xaftvirtinim\xc5\xb3 ir karini\xc5\xb3 paj\xc4\x97g\xc5\xb3. Markos paprastai b\xc5\xabdavo didesn\xc4\x97s u\xc5\xbe analogi\xc5\xa1kas valdas karalyst\xc4\x97s gilumoje. Tod\xc4\x97l markgrafai tur\xc4\x97davo daugiau vald\xc5\xbeios negu grafai, vald\xc4\x99 pana\xc5\xa1ias vidines valdas, tod\xc4\x97l aristokrat\xc5\xb3 hierarchijoje markgrafai auk\xc5\xa1tesni u\xc5\xbe grafus._NEWLINE_Daugelis mark\xc5\xb3 buvo Karoling\xc5\xb3 valstyb\xc4\x97s, o v\xc4\x97liau\xc2\xa0\xe2\x80\x93 \xc5\xa0ventosios Romos imperijos ryt\xc5\xb3 pasienyje. I\xc5\xa1imtys buvo Breton\xc5\xb3 marka (pasienyje su Bretane) ir Ispan\xc5\xb3 marka (apimanti dabartin\xc4\x99 Katalonij\xc4\x85), pasienyje su Pir\xc4\x97n\xc5\xb3 musulmonais._NEWLINE_Brandenburgo marka (Brandenburgo markgrafyst\xc4\x97) tapo Pr\xc5\xabsijos karalyst\xc4\x97s branduoliu. Ryt\xc5\xb3 marka (lot. Marchia Orientalis; XIX\xe2\x80\x93XX a. \xc5\xa1is pavadinimas \xc4\xaf vokie\xc4\x8di\xc5\xb3 kalb\xc4\x85 da\xc5\xbenai verstas kaip Ostmark) tapo Austrija. Dar viena marka pietry\xc4\x8diuose tapo \xc5\xa0tirija (dabar\xc2\xa0\xe2\x80\x93 Austrijos dalis, voki\xc5\xa1kai vadinama Steiermark). \xc5\xa0ios markos gyn\xc4\x97 pasien\xc4\xaf su slavais ir vengrais._NEWLINE_V\xc4\x97lyvaisiais viduram\xc5\xbeiais markgrafyst\xc4\x97s tapo paveldimomos monarchijomis, savo lygiu atitinkan\xc4\x8diomis hercogystes. Markgraf\xc5\xb3 teis\xc4\x97s buvo menkesn\xc4\x97s u\xc5\xbe hercog\xc5\xb3. Ta\xc4\x8diau 1356\xc2\xa0m. \xc5\xa0ventosios Romos imperatorius ir Bohemijos karalius Karolis IV i\xc5\xa1leido Auksin\xc4\x99 Bul\xc4\x99, kuria pripa\xc5\xbeino Brandenburgo graf\xc4\x85 \xc5\xa0ventosios Romos imperijos rink\xc4\x97ju. \xc5\xa0ie rink\xc4\x97jai rinkdavo \xc5\xa0ventosios Romos imperijos imperatorius, kadangi imperatoryst\xc4\x97 buvo ne paveldima, o renkama. Iki tol rink\xc4\x97jai buvo tik hercogai, trys svarbiausieji arkivyskupai (Kelno, Mainco ir Tryro), Bohemijos karalius ir Reino Palatinato valdytojas (pfalcgrafas)._NEWLINE_Tuo metu markgrafas tapo tiesiog aristokrat\xc5\xb3 titulu, auk\xc5\xa1tesniu u\xc5\xbe grafus (tiek paprastus, tiek landgrafus, tiek reichsgrafus). Paskutiniais de\xc5\xa1imtme\xc4\x8diais, kai Vokietija, Italija ir Austrija dar buvo monarchijos, jos markgrafij\xc5\xb3 neliko, nes visi markgrafai gavo auk\xc5\xa1tesnius titulus."